ΒΟΥΛΗ ΤΩΝ ΕΛΛΗΝΩΝ

ΠΕΡΙΟΔΟΣ ΙΖ΄

ΣΥΝΟΔΟΣ Δ΄

ΠΡΑΚΤΙΚΑ ΕΠΙΤΡΟΠΗΣ ΑΝΑΘΕΩΡΗΣΗΣ ΤΟΥ ΣΥΝΤΑΓΜΑΤΟΣ

ΣΥΝΕΔΡΙΑΣΗ Α΄

Τρίτη 20 Νοεμβρίου 2018

Αθήνα σήμερα, στις 20 Νοεμβρίου2018, ημέρα Τρίτηκαι ώρα 17.15΄ συνεδρίασε στην αίθουσα Γερουσίας του Μεγάρου της Βουλής η Επιτροπή Αναθεώρησης του Συντάγματος υπό την προεδρία του Προέδρου αυτής κ. **Νικόλαου Παρασκευόπουλου** με θέμα ημερήσιας διάταξης: Διαδικαστικά ζητήματα.

Ο Πρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και ανέγνωσε τον κατάλογο των μελών της επιτροπής. Παρόντες ήταν οι Βουλευτές κ.κ. Αναγνωστοπούλου Αθανασία (Σία), Γκιόλας Ιωάννης, Δουζίνας Κωνσταντίνος, Δρίτσας Θεόδωρος, Θελερίτη Μαρία, Κατρούγκαλος Γεώργιος, Κοζομπόλη - Αμανατίδη Παναγιώτα, Κουρουμπλής Παναγιώτης, Λάππας Σπυρίδωνας, Μπαλτάς Αριστείδης, Μπαλωμενάκης Αντώνης, Ξυδάκης Νικόλαος, Παπαδόπουλος Χριστόφορος, Παπαηλιού Γεώργιος, Παπαφιλίππου Γεώργιος, Συρίγος Αντώνιος, Τζάκρη Θεοδώρα, Τζαμακλής Χαρίλαος, Τσίρκας Βασίλειος, Τσιρώνης Ιωάννης, Τσόγκας Γεώργιος, Χριστοδουλοπούλου Αναστασία, Βαρβιτσιώτης Μιλτιάδης, Βορίδης Μαυρουδής, Γεωργιάδης Σπυρίδων - Άδωνις, Κακλαμάνης Νικήτας, Κεραμέως Νίκη, Κεφαλογιάννη Όλγα, Παναγιωτόπουλος Νικόλαος, Τασούλας Κωνσταντίνος, Τζαβάρας Κωνσταντίνος, Τραγάκης Ιωάννης, Τσιάρας Κωνσταντίνος, Χατζηδάκης Κωνσταντίνος, Βενιζέλος Ευάγγελος, Λοβέρδος Ανδρέας, Παπαθεοδώρου Θεόδωρος, Καρακώστας Ευάγγελος, Παππάς Χρήστος, Γκιόκας Ιωάννης, Δελής Ιωάννης, Παπαχριστόπουλος Αθανάσιος, Μαυρωτάς Γεώργιος, Γεωργιάδης Μάριος, Θεοχάρης Θεοχάρης (Χάρης).

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κυρίες και κύριοι συνάδελφοι, αρχίζει η συνεδρίαση.

Καλή αρχή στις εργασίες αυτής της επιτροπής.

Νομίζω ότι όλοι συναισθανόμαστε το βάρος της ευθύνης. Γνωρίζουμε όλοι ότι η Αναθεώρηση του Συντάγματος είναι ένα θέμα για το οποίο πρέπει να προσφέρουμε όλες μας τις δυνάμεις -και τις πολιτικές και τις ακαδημαϊκές- με βάση την παιδεία που όλοι έχουμε. Θα πρέπει να προσπαθήσουμε να το κάνουμε με καλή συνεννόηση και με διάλογο, τον οποίο προεξοφλώ.

Η ανάγκη της συνεργασίας μας νομίζω ότι έχει και μία θεσμική βάση, στο μέτρο που προσπαθούμε να προσφέρουμε ένα έργο που δεν αφορά μόνο την παρούσα πολιτική συγκυρία αλλά και μελλοντικές γενεές που δεν ξέρουμε ποιοι θα βρίσκονται στην Κυβέρνηση ή στον χώρο της πολιτικής. Η παρουσία του Προεδρείου εδώ, στο σύνολό του, ακριβώς αυτή την προσπάθεια καλής συνεννόησης εκφράζει.

Βεβαίως και η διαφωνία είναι μέσα στο παιχνίδι της δημοκρατίας. Δεν αποκλείονται καθόλου οι διαφωνίες. Αυτό το οποίο νομίζω ότι όλοι υποσχόμαστε είναι πάντως μία καλόπιστη προσπάθεια να εκτελέσουμε την αποστολή μας και να βοηθήσουμε στην κατάρτιση του καλύτερου δυνατού Συντάγματος.

Πρέπει ευθύς εξαρχής, προκαταβολικά, αν και γίνεται στο τέλος, να εκφράσω τις ευχαριστίες μου προς όσους πρόκειται να στηρίξουν και διοικητικά τις εργασίες μας, όπως είναι οι παρόντες υπάλληλοι της Βουλής και, βεβαίως, να πω ότι θα προσπαθήσουμε σε όλα τα θέματα να έχουμε την κατάλληλη προετοιμασία, παρά το γεγονός ότι σήμερα εισερχόμαστε σε μια συζήτηση χωρίς προετοιμασία, χωρίς επιμέρους προτάσεις για θέματα -είναι κατανοητό αυτό- και θα αφήσουμε για την επόμενη συνεδρίαση κάποιες τελικές αποφάσεις που προϋποθέτουν διάσκεψη, αλλά θα προσπαθήσουμε πάντως να είμαστε προετοιμασμένοι.

Αν θέλει ο Αντιπρόεδρος κ. Τραγάκης να έχει τον λόγο για έναν χαιρετισμό ή για να προσθέσει κάτι, μπορεί να τον έχει.

**ΙΩΑΝΝΗΣ ΤΡΑΓΑΚΗΣ:** Εγώ θα ήθελα από μέρους μου να ευχαριστήσω για την τιμή που μας κάνατε να μας εκλέξετε στο Προεδρείο. Γνωρίζετε ότι η Αναθεώρηση του Συντάγματος είναι η κορυφαία κοινοβουλευτική διαδικασία, στην οποία πιστεύω ότι θα πρέπει να δώσουμε όλες μας τις δυνάμεις, να προσφέρουμε ό,τι μπορούμε καλύτερο.

Η εμπειρία μου από τις προηγούμενες Αναθεωρήσεις, στις οποίες είχα την τιμή να είμαι Πρόεδρος, είναι ότι οι συνεδριάσεις είναι πολύωρες. Γι’ αυτό εύχομαι σε όλους μας καλό κουράγιο, καλή αντοχή, για να φέρουμε σε πέρας το έργο μας, παρά το γεγονός ότι πιστεύω πως η προθεσμία, η οποία μας έχει δοθεί, μάλλον φαντάζει μικρή και θα ζητηθεί παράταση οπωσδήποτε, διότι θα πρέπει να μας δοθεί η άνεση σε αυτή την κορυφαία διαδικασία να εκφράσουμε όλοι τις απόψεις μας. Διότι, όπως γνωρίζετε, είναι η διαδικασία που αφορά μόνο τους Βουλευτές. Δεν υπάρχουν Υπουργοί εδώ στην Αίθουσα. Υπάρχουν μόνο οι Βουλευτές και το Προεδρείο. Κανένας άλλος.

Σας ευχαριστώ πάρα πολύ για μια ακόμη φορά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Και από τη δική μου πλευρά, καλησπέρα σε όλες και όλους. Ευχαριστίες θερμές για την εκλογή στο Προεδρείο και μια ευχή η οποία είναι απόλυτα ειλικρινής: να υπάρξει ώριμος χρόνος συζητήσεων, έτσι ώστε να μπορούμε να ανταποκριθούμε σε μια κορυφαία κοινοβουλευτική διαδικασία, που δεν είναι απλώς η συζήτηση για την Αναθεώρηση του Συντάγματος, δηλαδή μια τυπική διαδικασία, αλλά μια ουσιαστική διαδικασία για ζητήματα που οργανώνουν τη δημοκρατία και περιγράφουν, διασφαλίζουν την προστασία του πολίτη, των ατομικών και κοινωνικών του δικαιωμάτων.

Καλή επιτυχία και καλή δουλειά σε όλους μας!

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Τις δικές μου, λοιπόν, ευχαριστίες και σε εσάς, κύριε Αντιπρόεδρε, και στον κ. Παπαθεοδώρου, τον Γραμματέα της Επιτροπής.

Νομίζω ότι μπορούμε να ξεκινήσουμε. Να πούμε ότι σήμερα θα διατρέξουμε με κάποια ταχύτητα τα θέματα. Έχω αποστείλει στο ηλεκτρονικό σας ταχυδρομείο κάποιες προτάσεις της τελευταίας στιγμής. Μπορεί και να τις έχετε δει. Νομίζω ότι δεν χρειάζεται σήμερα ιδιαίτερη μελέτη για τα δύο-τρία θέματα τα οποία θα συζητήσουμε.

Από τη δική μου πλευρά θα ήθελα να πω ότι πιστεύω πως υπάρχουν κάποια θέματα για τα οποία μπορούμε ήδη σήμερα να αποφασίσουμε, γιατί είναι απλά και ίσως και προκαταβολικά να μπορούμε να τα συζητήσουμε. Είναι το θέμα της κάλυψης των συνεδριάσεων της επιτροπής αυτής από την τηλεόραση της Βουλής. Νομίζω ότι αυτό έχει γίνει στο παρελθόν και δεν έχουμε λόγο να μην το δεχθούμε και σήμερα.

Εάν συμφωνείτε, μπορούμε να το αποφασίσουμε.

**ΠΟΛΛΟΙ ΒΟΥΛΕΥΤΕΣ:** Δεκτό, δεκτό.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Επίσης, ένα θέμα, σύμφωνα με τα προβλεπόμενα, είναι και το ότι τα πρακτικά θα πρέπει να τηρούνται με τον τρόπο με τον οποίο τηρούνται και στην Ολομέλεια. Δηλαδή, θα καθαρογράφονται και θα θεωρούνται την επόμενη μέρα με την προσυπογραφή μας.

Ένα τρίτο θέμα είναι το εξής: Νομίζω ότι επίσης απλό και αναντίρρητο είναι ότι δεν έχουμε θέμα αμοιβής για τη συμβολή μας σε αυτές τις εργασίες και αυτό δεν είναι καν δική μας απόφαση. Ο Κανονισμός της Βουλής προβλέπει ειδικά ότι τα μέλη αυτής της επιτροπής δεν αμείβονται, οπότε και αυτό το θέμα είναι απλό.

Στο έγγραφο το οποίο σας έχω στείλει υπάρχουν κάποια ζητήματα, τα οποία νομίζω ότι δεν θέτουν ερωτήματα αλλά, και αν υπάρξουν, μπορούμε να τα δούμε την Πέμπτη το πρωί. Νομίζω ότι είναι αυτονόητο ότι δεν μπορεί να γίνει ακρόαση εξωκοινοβουλευτικών φορέων. Μπορεί να γίνει ακρόαση προσώπων, εάν εμείς το κρίνουμε ως αναγκαίο για ζητήματα για τα οποία θα έχουμε απορίες. Μπορεί να κληθεί Υπουργός, εάν πιστεύουμε ότι χρειάζεται σε κάποια θέματα η γνώμη του, προκειμένου να διαμορφώσουμε άποψη σε κάποια ζητήματα.

Νομίζω, επίσης, ότι θα πρέπει να κατανείμουμε την ύλη μας σε θεματικές ενότητες, γιατί τα άρθρα είναι πολλά και δεν μπορούμε να συζητήσουμε κατ’ άρθρο. Με βάση αυτές τις θεματικές ενότητες και τον χρόνο που έχουμε στη διάθεσή μας, μπορούμε να δούμε στη συνέχεια και το θέμα των εισηγητών.

Ο χρόνος, βεβαίως, δεν είναι άπλετος. Είναι ένας χρόνος περιορισμένος σε σχέση με την έκταση της εργασίας. Πάντως θα προσπαθήσουμε να ανταποκριθούμε και νομίζω για τον λόγο αυτό μπορούμε να ξεκινήσουμε λίγο πιο εντατικά. Η δική μου σκέψη είναι να έχουμε μετά την πρώτη εβδομάδα, τις επόμενες δύο εάν δεν κάνω λάθος, μέχρι 15 του μηνός δηλαδή, τρεις συνεδριάσεις εβδομαδιαίως και στη συνέχεια να αναθεωρήσουμε την ταχύτητά μας. Εάν δούμε ότι έχουμε περιθώριο, μπορούμε να έχουμε δύο, αλλιώς θα συνεχίσουμε με τρεις.

Θα σας απαριθμήσω τις προτάσεις μου και ευθύς αμέσως θα προχωρήσουμε σε συζήτηση. Σε σχέση με τα θέματα, ίσως μπορούμε και αυτά να τα δούμε από σήμερα και αν έχουμε κάποια διαφωνία σε θέμα προς συζήτηση, να το αφήσουμε επίσης για την Πέμπτη. Νομίζω ότι μπορούμε να έχουμε έναν αριθμό έξι, επτά θεμάτων. Εγώ θα πρότεινα να έχουμε έξι θέματα. Δηλαδή, ως πρώτο θέμα το πρώτο κεφάλαιο του Συντάγματος «Μορφή Πολιτεύματος» και «Σχέση Κράτους - Εκκλησίας» και ως δεύτερο θέμα «Ατομικά και Κοινωνικά Δικαιώματα».

Τα τρία κεφάλαια, τα οποία θα ακολουθούν, θα είναι αντίστοιχα με τα όργανα του πολιτεύματος, δηλαδή Πρόεδρος της Δημοκρατίας – Βουλή - Κυβέρνηση και ένα τελευταίο κεφάλαιο για τα υπόλοιπα θέματα, δηλαδή Δικαιοσύνη, Διοίκηση και τελικές διατάξεις.

Ίσως πρέπει σήμερα να ανταλλάξουμε κάποιες σκέψεις και να αποφασίσουμε για τον αριθμό των θεμάτων, των ενοτήτων επί τη βάσει των οποίων θα διεξαχθούν οι συζητήσεις, γιατί όταν προσδιορίσουμε τα θέματα αυτά, τις θεματικές ενότητες, θα είμαστε σε θέση να αποφανθούμε και για τους εισηγητές, τους γενικούς εισηγητές και τους ειδικούς εισηγητές. Οπότε γι’ αυτό το θέμα θα έλεγα να ανοίξουμε σήμερα τη συζήτηση και όποιος θα ήθελε τον λόγο, να τον λάβει.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, θα μπορούσα να έχω τον λόγο;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ορίστε, κύριε Βενιζέλο, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, ζήτησα τον λόγο πρώτος, επειδή έχω μια εκδήλωση λίγο αργότερα και θα χρειαστεί να φύγω και επειδή επιπλέον συμβαίνει να έχω μια μακρά εμπειρία, δυστυχώς, σε αυτές τις επιτροπές, όπως και ο κ. Τραγάκης, καθώς πριν από είκοσι τρία χρόνια συγκροτήθηκε η πρώτη επιτροπή στην οποία μετείχα ως μέλος, η Επιτροπή Αναθεώρησης του Συντάγματος.

Μπαίνω στην ουσία, στο ερώτημα που θέσατε. Είναι σωστό ότι πρέπει να υπάρξουν ενότητες και προτείνατε, με βάση την ύλη του Συντάγματος, μια κατανομή, η οποία όμως, δεν ξέρω αν είναι απολύτως λειτουργική. Υποθέτω, για να μην έχουμε καμμιά παρεξήγηση -για να το πούμε να υπάρχει και στα πρακτικά- ότι θα κάνουμε παράλληλη συζήτηση της πρότασης του ΣΥΡΙΖΑ και της πρότασης της Νέας Δημοκρατίας, έτσι; Ωραία! Με αυτό ως δεδομένο και με βάση τη κρισιμότητα των θεμάτων πιστεύω ότι πρέπει να κάνουμε μια ταξινόμηση της ύλης σε περίπου δεκαπέντε συνεδριάσεις, που από ό,τι κατάλαβα θα είναι συνεδριάσεις ουσίας με βάση τον σχεδιασμό σας, γιατί θα χρειαστούν και καταληκτήριες συνεδριάσεις, ψηφοφορίες, κατάρτιση της έκθεσης. Θα έλεγα -ας πούμε- να συμφωνήσουμε ότι θα έχουμε δεκαπέντε συνεδριάσεις επί της ουσίας, στη συζήτηση των ενοτήτων δηλαδή.

Πιστεύω, γιατί είπατε ότι η πρώτη ενότητα θα είναι «Μορφή του Πολιτεύματος και «Σχέσεις Κράτους - Εκκλησίας» ότι δεν τίθεται ζήτημα μορφής του πολιτεύματος. Δεν προτείνει κανείς να θιγεί το ζήτημα αυτό, άρα δεν υπάρχει τέτοιο θέμα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Βεβαίως.

**ΕΥΑΓΓΕΛΟΣ ΒΕΝΙΖΕΛΟΣ:** Εάν ακολουθήσουμε την ύλη, το πρώτο θέμα που τίθεται είναι το θέμα του άρθρου 3, όπου εκ των πραγμάτων θα πρέπει να το συζητήσουμε παράλληλα με το άρθρο 13.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Υπάρχει και το άρθρο 2.

**ΕΥΑΓΓΕΛΟΣ ΒΕΝΙΖΕΛΟΣ:** Δεν το θεωρώ κρίσιμο ζήτημα αυτό. Δεν θεωρώ ότι η προσθήκη της Νέας Δημοκρατίας στο άρθρο 2 αλλάζει το κανονιστικό περιεχόμενο του Συντάγματος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Πάντως γι’ αυτό έγινε μνεία της μορφής του πολιτεύματος.

**ΕΥΑΓΓΕΛΟΣ ΒΕΝΙΖΕΛΟΣ:** Εν πάση περιπτώσει, δεν νομίζω ότι έχει τέτοια διάσταση. Έτσι το ερμηνεύω εγώ τουλάχιστον, έτσι το κατανοώ και δεν μπορεί να είναι και διαφορετικά νομικά.

Όμως, εν πάση περιπτώσει, ας κάνουμε μια ενότητα «Κράτος - Εκκλησία και Θρησκευτική Ελευθερία», για παράδειγμα, στο οποίο μπορούμε να περιλάβουμε και όποια άλλη συναφή διάταξη θα ήθελε κάποιο κόμμα να θέσει, όπως είναι το άρθρο 16 παράγραφος 2, για παράδειγμα.

Η δεύτερη ενότητα -έτσι όπως τα έχω εγώ μπροστά μου- είναι η ενότητα των «Θεμελιωδών Δικαιωμάτων», όπου η στασιαζόμενη διάταξη είναι το άρθρο 16 σε σχέση με τα μη κρατικά πανεπιστήμια, για τα οποία πρέπει να γίνει μια ειδική συζήτηση. Και μια ειδική συζήτηση πρέπει να γίνει για τα «Κοινωνικά Δικαιώματα». Δηλαδή, έχουμε δύο διαφορετικά θέματα. Δεν νομίζω ότι θα βόλευε να κάνουμε μια ενιαία συζήτηση για τα πανεπιστήμια και για τα κοινωνικά δικαιώματα. Είναι καλύτερα να κάνουμε δύο ξεχωριστές συζητήσεις, ίσως μικρότερης διάρκειας, αλλά πάντως δύο χωριστές.

Μετά έχουμε «τον Πρόεδρο της Δημοκρατίας» δηλαδή την εκλογή, που είναι ένα θέμα ο τρόπος εκλογής του Προέδρου της Δημοκρατίας.

Μετά υπάρχει μια μεγάλη ενότητα, την οποία θα μπορούσαμε να τη δούμε από κοινού, όλων των αμέσων οργάνων του κράτους, όπου ξεχωρίζουν όμως τα εξής θέματα: «Ψήφος αποδήμων», «Δημοψηφίσματα», στα οποία πρέπει η συζήτηση να γίνει από κοινού με το άρθρο 28 παράγραφος 2 με βάση την πρόταση του ΣΥΡΙΖΑ, ο «Μη κοινοβουλευτικός Πρωθυπουργός», η «Δημιουργική ψήφος δυσπιστίας» και η «Ευθύνη Υπουργών». Αυτά μπορούμε να τα συζητήσουμε και όλα μαζί, αλλά νομίζω ότι θα αδικούσαμε τα θέματα. Εν πάση περιπτώσει, αυτά είναι τα θέματα.

Μετά, η πρόταση της Νέας Δημοκρατίας θέτει ζητήματα δικαιοσύνης και κυρίως του άρθρου 100. Έχουμε και εκεί μια ενότητα.

Μετά είναι τα θέματα «Δικαιοσύνη», «Τοπική Αυτοδιοίκηση», «Ανεξάρτητες Αρχές».

Μετά είναι το «Δημοσιονομικό και Οικονομικό Σύνταγμα», όπου επίσης, υπάρχουν προτάσεις.

Και μετά υπάρχει κατά τη γνώμη μου –δεν είναι και πολύ ευτυχές αυτό, αλλά υπάρχει- ζήτημα «αναθεωρητικής διαδικασίας». Άρα, έτσι όπως σας τα αρίθμησα εγώ, υπάρχουν οκτώ ενότητες με κάποιον τρόπο, που πρέπει να τον εξοικονομήσουμε για να γίνει μια σοβαρή συζήτηση, δηλαδή να πάρουν τον λόγο οι συνάδελφοι οι οποίοι το επιθυμούν.

Διαφορετικά, θα μπορούσαμε να συζητήσουμε από κοινού «Ψήφο Αποδήμων», «Κοινοβουλευτικό Πρωθυπουργό», «Δημιουργική Ψήφο Δυσπιστίας» ένα θέμα. «Ευθύνη Υπουργών» και «Δημοψηφίσματα» δύο διαφορετικά θέματα. Τα άλλα, ούτως ή άλλως είναι χωριστά θέματα το καθένα, όπως τα ανέφερα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστούμε, κύριε Βενιζέλο.

Ο κ. Κατρούγκαλος έχει ζητήσει τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Ευχαριστώ, κύριε Πρόεδρε.

Νομίζω πως είναι ιδιαίτερα θετικό ότι ξεκινούμε μια σημαντική προσπάθεια ιστορικής σημασίας σε ένα κλίμα συναίνεσης, που θα πρέπει να διατηρηθεί. Είναι προφανές ότι τα θέματα διαδικασίας πρέπει πάντα να υπηρετούν την ουσία της συζήτησης.

Εμείς πρέπει να ξεκαθαρίσουμε από την αρχή ότι θέλουμε να αποδώσει έργο αυτή η επιτροπή, παρά την κριτική που μας έχει απευθυνθεί ότι τάχα θέλουμε να «κάψουμε» την Αναθεώρηση. Αυτό σε καμμία περίπτωση δεν ισχύει.

Υπάρχουν τρεις κατηγορίες διατάξεων. Μια σαφής κατηγορία ρυθμίσεων, που αφορά την τιμή του πολιτικού κόσμου, το άρθρο 86 και το άρθρο 62 ως προς τους Βουλευτές. Ως προς αυτές θεωρώ δεδομένο ότι θα έχουμε ευρύτατες συναινέσεις, που έχουν ήδη αποτυπωθεί. Θεωρώ ότι υπάρχει και μια άλλη μεγάλη κατηγορία διατάξεων, στις οποίες δεν περιλαμβάνω μόνο προτάσεις αναθεώρησης που έχουν κατατεθεί από τον δικό μας χώρο, αλλά και προτάσεις αναθεώρησης που έχουν κατατεθεί από τη Νέα Δημοκρατία, όπου μπορούν να αναζητηθούν συγκλίσεις, εκεί όπου υπάρχουν. Και υπάρχει και μια τρίτη κατηγορία διατάξεων, που η απόκλισή μας είναι σημαντική, γιατί αντανακλά πραγματική πολιτική διαφορά απόψεων. Αναφέρθηκαν ήδη από τον κ. Βενιζέλο ορισμένες αποστασιαζόμενες διατάξεις, αυτές που εμείς θεωρούμε ότι προωθούν νεοφιλελεύθερες αντιλήψεις. Προφανώς υπάρχουν αντίθετες απόψεις.

Εάν σκοπός μας, λοιπόν, θα πρέπει να είναι να επιδιωχθούν συναινέσεις, η διαδικασία που θα ακολουθήσουμε θα πρέπει να είναι ανάλογη. Νομίζω ότι προηγείται σε μια πρώτη φάση συζήτησης η ανάγκη να διαπιστώσουμε πού μπορεί να υπάρχουν οι συγκλίσεις αυτές, για να δούμε στη συνέχεια -όπου υπάρξουν αυτές οι συγκλίσεις- στο επίπεδο της νομοτεχνικής διατύπωσης πώς θα μπορούσαν αυτές να αποτυπωθούν. Δεν αναφέρομαι τώρα σε νομικά ζητήματα, όπως αυτά της δέσμευσης της επόμενης Βουλής, που είναι καθοριστικά και θα πρέπει να συζητηθούν, ακριβώς γιατί ορθώς τέθηκε αρχικά το ζήτημα των ενοτήτων συζήτησης και πώς θα πρέπει να οργανώσουμε τη συζήτηση.

Η άποψή μου, λοιπόν, είναι ότι θα πρέπει να ξεκινήσουμε τη διαδικασία συζήτησης, αναζητώντας τη δυνατότητα συγκλίσεων και σε μια δεύτερη φάση να προσπαθήσουμε εκεί που θα έχουν αποτυπωθεί αυτές οι συγκλίσεις, να προχωρήσουμε στη νομοτεχνική διατύπωση. Αυτό μπορεί να γίνει ή μπορεί να μη γίνει με υποεπιτροπές. Είναι ένα θέμα που κι εμείς δεν έχουμε καταλήξει και που θα πρέπει να οριστικοποιήσουμε στην επόμενη συνεδρίαση.

Νομίζω, λοιπόν, ότι θα πρέπει να εμπιστευτούμε το Προεδρείο. Είναι λογικά αυτά που άκουσα από τον κ. Βενιζέλο ότι πέρα από τη δομή του Συντάγματος, πρέπει να μας ενδιαφέρει και η πολιτική και η συνταγματική σημασία των ρυθμίσεων που είναι προς αναθεώρηση. Νομίζω, λοιπόν, ότι μπορούμε να εμπιστευτούμε το Προεδρείο στην κατεύθυνση του να έχουμε μια ταξινόμηση των ενοτήτων συζήτησης, που προφανώς πρέπει να ακολουθεί τη δομή του Συντάγματος. Δεν είναι δυνατόν να μη συζητηθεί το άρθρο 2 στο πρώτο τμήμα της νοηματικής ενότητας, όπως πολύ σωστά προτείνατε, κύριε Πρόεδρε. Μετά όμως, θα μπορούσαμε να δούμε τη διαφορετική οργάνωση των συζητήσεων, δίνοντας και μια έμφαση στο πολιτικό περιεχόμενο των διακυβευμάτων. Προφανώς δεν είναι απαραίτητο η κάθε ενότητα να συμπίπτει με μια συνεδρίαση. Θα μπορούσαμε σε μια συνεδρίαση να έχουμε και δύο ενότητες, αν αυτό έχει αποφασιστεί πάλι στο πλαίσιο του Προεδρείου.

Αυτά γι’ αυτό το θέμα. Θέλω να πω σε αυτή τη συνεδρίαση ορισμένα πράγματα για τη δέσμευση της επόμενης Βουλής, αλλά επιφυλάσσομαι να το κάνω στη συνέχεια.

Ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Και ίσως μπορούμε στην επόμενη συνεδρίαση, την Πέμπτη, που θα συνεχίσουμε τη συζήτηση των διαδικαστικών θεμάτων, αφού υπάρξουν και διαβουλεύσεις.

Ορίστε, κύριε Τασούλα, έχετε τον λόγο.

**ΚΩΝΣΤΑΝΤΙΝΟΣ ΤΑΣΟΥΛΑΣ:** Είναι εκ περισσού να υπογραμμίσω κι εγώ ότι πρόκειται για την κορυφαία –θεωρητικώς, βέβαια πάντα- κοινοβουλευτική διαδικασία. Επίσης, θα ήθελα να βάλω και ένα μέτρο των στόχων μας ότι, τουλάχιστον, αν δεν μπορούμε να βελτιώσουμε το Σύνταγμα, σημαντικό είναι και να μην το χειροτερεύσουμε. Συνήθως αγνοούμε και αυτή την παράμετρο, λόγω της μεγάλης ιδέας που έχουμε για τον εαυτό μας. Ξέρετε, υπάρχει και αυτή η στάση, όχι απλώς να βελτιώνεις κάτι, αλλά αν δεν μπορείς να το βελτιώσεις, σας καλώ να στρατευτούμε όλοι στο να μην το χειροτερεύσουμε.

Τώρα θα ήθελα να προχωρήσω στην ημερήσια διάταξη, η οποία δεν θέλει να επεκταθούμε σε ουσιαστικά θέματα. Πρέπει να διευκολύνουμε τη δουλειά που θα κάνουμε από εδώ και πέρα, η οποία βέβαια οφείλω να πω ότι γίνεται υπό ασφυκτική χρονική προθεσμία, διότι έπρεπε να δοθούν τουλάχιστον τρεις ή τέσσερις μήνες, αν σκεφτεί κανείς ότι αυτό το δίμηνο συμπίπτει και με τις γιορτές, οι οποίες, παρά τη θρησκευτική ουδετερότητα, μας επηρεάζουν κι έτσι υπάρχει σαφώς μια εικονική διάρκεια δύο μηνών. Είναι πολύ μικρότερη η διάρκεια.

Ήθελα, λοιπόν, να πω ότι καλώ την επιτροπή να μην υποτάξουμε τον χρόνο που θα διαθέσουμε στην κατανομή της εργασίας μας στον διαθέσιμο χρόνο, αλλά να αφεθούμε από τη συζήτηση, η οποία ελεύθερα θα κρίνει τη βαρύτητα και τη διάρκεια κάθε τμήματος της δουλειάς μας. Δεν μπορούμε, δηλαδή, να διαιρέσουμε τις προτάσεις των δύο κομμάτων, όπως είπε σωστά ο κ. Βενιζέλος. Όχι ότι δεν υπάρχουν και άλλες, αλλά προφανώς εννοούσε ότι αυτές οι δύο έχουν το «πενήντα», το οποίο τις κάνει να είναι υποβληθείσες θεσμικά. Να μη μοιράσουμε, δηλαδή, τον χρόνο με τον αριθμό των άρθρων και να απονείμουμε σε κάθε άρθρο τη διαίρεση που προκύπτει, γιατί μπορεί για το άρθρο 2, όπως ελέχθη, η συζήτηση να χρειάζεται μισή ώρα, αλλά για το άρθρο 16 η συζήτηση να θέλει δύο και τρεις συνεδριάσεις.

Άρα νομίζω ότι εν όψει αυτού, ο καλύτερος τρόπος να κατανείμουμε την εργασία μας είναι με βάση την κατανομή που έχει το υπάρχον Σύνταγμα. Το υπάρχον Σύνταγμα χωρίζεται σε τρία τμήματα, έχει τέσσερα μέρη, κάθε μέρος έχει τμήματα και κάθε τμήμα έχει κεφάλαια. Τα κεφάλαια είναι οι μικρότερες θεματικές υποδιαιρέσεις μέσα στο Σύνταγμα. Νομίζω, λοιπόν, πως θα πρέπει να υπακούσουμε στη ροή των τεσσάρων μερών.

Μεγαλύτερη σημασία και μεγαλύτερη περιεκτικότητα και στο ισχύον Σύνταγμα και στις προτάσεις των δύο κομμάτων έχει το τρίτο μέρος, το οποίο αφορά στην οργάνωση και λειτουργία της πολιτείας. Το τρίτο μέρος έχει έξι τμήματα. Άρα ξεκινώντας από τα μέρη, μπορούμε να τελειώσουμε γρήγορα το πρώτο μέρος που έχει μόνο τα ελάχιστα πρώτα άρθρα και εν συνεχεία το δεύτερο μέρος που αφορά τα ατομικά και κοινωνικά δικαιώματα. Το τρίτο μέρος που είναι το πιο εκτεταμένο είναι περίπου το 70% της ύλης του Συντάγματος. Μπορούμε να το μοιράσουμε στα τμήματα, τα οποία αφορούν τη σύνταξη της πολιτείας, τον Πρόεδρο της Δημοκρατίας, τη Βουλή, την Κυβέρνηση, τη Δικαιοσύνη και τη Διοίκηση. Το τελευταίο μέρος, που αφορά ειδικές και μεταβατικές διατάξεις, είναι κι αυτό το πιο άνετο να το ολοκληρώσουμε.

Επίσης, νομίζω πως δεν θα πρέπει να διορθώσουμε τον μικρό χρόνο που έχουμε δώσει κακώς από την αρχή στην επιτροπή με πυκνότητα των συνεδριάσεων εντός της εβδομάδος, γιατί δεν είναι ένα συνηθισμένο νομοσχέδιο. Είναι Σύνταγμα, το οποίο θέλει ωρίμανση, θέλει ζύμωση, θέλει να κατασταλάξει κάθε συνεδρίαση που τελειώνει μέχρι να αρχίσει η επόμενη. Δεν θα επιμηκύνουμε, δηλαδή, τη διάρκεια της επιτροπής, παρά μόνο αν την επιμηκύνουμε χρονικά και όχι αν πυκνώσουμε τον αριθμό των εβδομαδιαίων συνεδριάσεων επειδή δεν έχουμε άλλον τρόπο να εξοικονομήσουμε χρόνο.

Συνεπώς προτείνουμε να ακολουθήσουμε τη μοιρασιά, την κατανομή των θεμάτων με βάση το ισχύον Σύνταγμα, τα μέρη και όπου τα μέρη είναι εκτεταμένα, όπως το τρίτο, να πάμε με τμήματα, να μη διαιρέσουμε τα θέματα με τον χρόνο ή τις συνεδριάσεις, γιατί μπορεί για ένα θέμα να μιλήσουμε επί τρεις, τέσσερις συνεδριάσεις και για ένα άλλο θέμα να μιλήσουμε σε μισή συνεδρίαση. Να μην προεξοφλήσουμε, δηλαδή, ότι για κάθε άρθρο θα δώσουμε προειλημμένο χρόνο.

Να κάνουμε δύο συνεδριάσεις την εβδομάδα, για να μπορεί να μεσολαβεί και μια φάση να κατασταλάξει αυτό που θα πούμε μέχρι την επόμενη συνεδρίαση. Αυτές είναι οι προτάσεις που έχω να κάνω εγώ, ως εισηγητής της Νέας Δημοκρατίας, επί του παρόντος.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Τον λόγο έχει ο κ. Θεοχάρης.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Ευχαριστώ, κύριε Πρόεδρε.

Να εκφράσω και εγώ την ευχή, αν θέλετε -αλλά είμαι σίγουρος ότι θα βρεθούν τα κοινά σημεία- να αποτελέσει το αποτέλεσμα αυτής της επιτροπής ένα απόσταγμα θεσμικής συναίνεσης, να επιτρέψει να υπάρξει μια ευκαιρία, να βρεθούν τα κοινά σημεία αυτά τα οποία θα βελτιώσουν το Σύνταγμα, ώστε να μπορέσει να αποτελεί τον ακρογωνιαίο λίθο της συναίνεσης και της στήριξης του πολιτικού συστήματος της χώρας μας.

Εγώ ένα πράγμα μόνο θα ήθελα να πω σε σχέση με τον τρόπο οργάνωσης της συζήτησής μας. Είναι προφανές και είναι κατανοητός και ο τρόπος που ο κ. Βενιζέλος χώρισε τις ενότητες επί τη βάσει των δύο βασικών προτάσεων θεσμικά των δύο μεγάλων κομμάτων. Όμως, εάν η συζήτηση επικεντρωθεί μόνο επί τη βάσει των δύο αυτών προτάσεων, δεν θα επιτρέψει να υπάρξουν και από άλλα κόμματα κάποιες άλλες θεσμικές προτάσεις που ακόμα και αν δεν έχουν τη δυνατότητα να περάσουν μέσα από την πλειοψηφία, μπορεί να εμπλουτίσουν και τη σκέψη και τον διάλογο μέσα στην επιτροπή. Οπότε θα πρότεινα είτε να είναι με τη λογική της εξαντλητικής οργάνωσης, όπως ακριβώς είναι και το Σύνταγμα, δηλαδή παίρνοντάς τα κεφάλαιο-κεφάλαιο ή τμήμα-τμήμα, είτε να υπάρξει η δυνατότητα συνεδρίασης στην οποία να μπορούν να τεθούν και άλλες προτάσεις, αλλαγές, εκτός των συγκεκριμένων θεματικών ενοτήτων που ενδεχομένως να αποφασίσουμε ότι θα πρέπει να συζητήσουμε. Δηλαδή να αφήσουμε την «ανοικτότητα» της συζήτησης και σε άλλες προτάσεις που θα έρθουν είτε από ανεξάρτητους είτε από άλλα μικρότερα κόμματα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Τον λόγο έχει ο κ. Γκιόκας.

**ΙΩΑΝΝΗΣ ΓΚΙΟΚΑΣ:** Ευχαριστώ, κύριε Πρόεδρε.

Για τα ζητήματα της βελτίωσης του Συντάγματος τα είπαμε και στην Ολομέλεια. Εμείς δεν θεωρούμε, με βάση τις προτάσεις που έχουν κατατεθεί, κυρίως από τα δύο μεγάλα κόμματα αλλά και με τον πολιτικό συσχετισμό που υπάρχει αυτή τη στιγμή στο Κοινοβούλιο, ότι μπορεί να υπάρχει βελτίωση έστω και αυτού, του σημερινού Συντάγματος.

Θα ήθελα να αναφερθώ σε ορισμένα ζητήματα σε σχέση με τη διαδικασία. Είναι σαφές ότι ο χρόνος είναι πολύ περιορισμένος και είναι ένα ζήτημα το οποίο θα το βρούμε μπροστά μας, δηλαδή η δυσκολία του περιορισμένου χρόνου. Νομίζω ότι από αυτή τη σκοπιά χρειάζεται οι συνεδριάσεις να κατανεμηθούν σε όσο γίνεται περισσότερες θεματικές ενότητες. Η πρόταση, δηλαδή, του Προεδρείου για αποκλειστικά τέσσερις θεματικές ενότητες νομίζω ότι είναι δεσμευτική. Θα ήταν καλύτερο να μοιραστεί, με μια ενδεχομένως σύνθεση του Προεδρείου και μια πρόταση του Προεδρείου, σε όσο γίνεται περισσότερες θεματικές ενότητες, προκειμένου να υπάρχει μεγαλύτερος χρόνος ουσιαστικής συζήτησης και παράλληλη συζήτηση και των προτάσεων και των άλλων κομμάτων. Γιατί, βεβαίως, συνταγματικά και θεσμικά υπάρχουν οι προτάσεις των δύο κομμάτων που συμπληρώνουν τους πενήντα Βουλευτές, όμως προτάσεις επί του Συντάγματος έχουν κατατεθεί και από άλλα κόμματα και πρέπει να υπάρχει η δυνατότητα να συζητηθούν και αυτές οι προτάσεις.

Από αυτή την άποψη νομίζω ότι χρειάζεται να υπάρχει μεγαλύτερη άνεση χρόνου, γιατί οι τρεις συνεδριάσεις την εβδομάδα που προτείνετε είναι πολλές. Είναι δεσμευτικό ειδικά για τα μικρότερα κόμματα, που έχουν πολύ λιγότερους Βουλευτές. Και δεν είναι μόνο η συνταγματική Αναθεώρηση. Υπάρχουν κι άλλα καθήκοντα που «τρέχουν» την ίδια περίοδο στη Βουλή: θα είναι ο προϋπολογισμός, θα είναι μια σειρά άλλων ζητημάτων.

Δεν συμφωνούμε με την εργασία υποεπιτροπών που προτάθηκε. Υπάρχει η συγκεκριμένη επιτροπή και ορισμένα ζητήματα επί της διαδικασίας θα μπορεί να τα λύνει το Προεδρείο και να εισηγείται το Προεδρείο, ενδεχομένως, στην επιτροπή. Όχι όμως εργασία υποεπιτροπών.

Και ένα τελευταίο που δεν είναι της παρούσης, αλλά κατά τη γνώμη μου είναι ουσιαστικό: Πρέπει να εισηγηθεί η συγκεκριμένη επιτροπή να αλλάξει η διαδικασία της συζήτησης στη Βουλή μετά, στην Ολομέλεια.

Η απόφαση της Διάσκεψης των Προέδρων για μία μόνο συνεδρίαση στις 28 του Γενάρη -μόνο μια συνεδρίαση!- και άλλη μία στις 28 Φλεβάρη 2019, κατά τη γνώμη μου, παραπέμπει σε καρικατούρα συζήτησης. Η εμπειρία και από άλλες συνταγματικές Αναθεωρήσεις δείχνει ότι δινόταν άνεση χρόνου. Μία μόνο συνεδρίαση είναι απαράδεκτη. Και από αυτή την άποψη, νομίζω ότι πρέπει η επιτροπή να προτείνει να αλλάξει αυτό που έχει αποφασιστεί ήδη από τη Διάσκεψη των Προέδρων.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστούμε.

Ο κ. Μαυρωτάς έχει τον λόγο.

**ΓΕΩΡΓΙΟΣ ΜΑΥΡΩΤΑΣ:** Ευχαριστώ, κύριε Πρόεδρε.

Κι εγώ να ευχηθώ καλή επιτυχία στις εργασίες της επιτροπής. Είναι πολύ σημαντικό το έργο το οποίο αναλαμβάνει, μια κατ’ εξοχήν συναινετική -όπως θα έπρεπε- κοινοβουλευτική διαδικασία, που ελπίζω έτσι να καταλήξει μέχρι και το τέλος, προκειμένου να έχουμε καλά αποτελέσματα.

Θα ξεκινήσω από αυτό που είπε και ο κ. Γκιόκας προηγουμένως. Κι εμείς βλέπουμε πολύ δύσκολο το θέμα των υποεπιτροπών που θα έχουν παράλληλη δράση, γιατί, ούτως ή άλλως, τα μικρότερα κόμματα έχουμε μόνο έναν Βουλευτή στη συγκεκριμένη επιτροπή, οπότε παράλληλες εργασίες υποεπιτροπών νομίζω ότι δεν θα ήταν σκόπιμο να γίνουν, διότι έτσι θα εξαφανιζόντουσαν τα μικρότερα κόμματα.

Σε σχέση τώρα με την οργάνωση της συζήτησης και τις θεματικές περιοχές, νομίζω ότι την Πέμπτη θα μπορούσαμε να καταλήξουμε σε μία δομή αυτού του πολύ στενού, του ασφυκτικού, πλαισίου που έχουμε, των πέντε-έξι εβδομάδων. Ειρήσθω εν παρόδω, όπως είδαμε στο πρόγραμμα που μας στείλατε, έχετε προγραμματίσει συνεδρίαση για την Τρίτη 18 Δεκεμβρίου. Την Τρίτη 18 Δεκεμβρίου θα συζητάμε τον προϋπολογισμό, οπότε εκ των πραγμάτων δεν θα μπορούμε να κάνουμε τη συνεδρίαση στις 4.00΄ το απόγευμα.

Γενικά νομίζω ότι θα πρέπει να δούμε και την πυκνότητα των συνεδριάσεων. Δηλαδή οι τρεις συνεδριάσεις την εβδομάδα θα συμφωνήσω και με τους προλαλήσαντες ότι είναι ιδιαίτερα πυκνό πρόγραμμα για τη συγκεκριμένη κοινοβουλευτική συγκυρία, που θα έχουμε και συνεδριάσεις προϋπολογισμού μπροστά μας, θα έχουμε και τη νομοθετική εργασία με τα άλλα νομοσχέδια, που, όπως είπε ο Πρωθυπουργός, θα έρχονται κατά ριπάς μέχρι τον Ιανουάριο, οπότε ίσως θα πρέπει να δούμε και το τρεις συνεδριάσεις την εβδομάδα. Αν τις κάνουμε δύο, ίσως να τις κάνουμε δυο μεγαλύτερης διάρκειας και πιο ουσιαστικές.

Τέλος, να πω ότι κι εμείς σήμερα θα καταθέσουμε ένα άτυπο σχέδιο πρότασης, με βάση αυτά που έχουν κάνει και τα άλλα κόμματα που δεν έχουν τους πενήντα Βουλευτές, έτσι ώστε να δώσουμε το πλαίσιο στο οποίο κινείται και η δική μας θεώρηση για τη συνταγματική Αναθεώρηση.

Ευχαριστώ.

(Στο σημείο αυτό ο Βουλευτής κ. Γεώργιος Μαυρωτάς καταθέτει για τα πρακτικά το προαναφερθέν σχέδιο πρότασης του Ποταμιού για τη συνταγματική Αναθεώρηση, το οποίο βρίσκεται στο αρχείο της Γραμματείας της Επιτροπής Αναθεώρησης του Συντάγματος)

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστούμε.

Να ολοκληρώσουμε επομένως τον κύκλο συζήτησης και να αφήσουμε τα θέματα για απόφαση για την Πέμπτη, γιατί καταλαβαίνετε ότι χρειάζονται τη Διάσκεψη των Προέδρων προκειμένου να απαντηθούν.

**ΧΡΗΣΤΟΣ ΠΑΠΠΑΣ:** Κύριε Πρόεδρε, μία διευκρίνιση. Θα υπάρξει δεύτερος κύκλος ομιλητών;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Για σήμερα όχι.

**ΧΡΗΣΤΟΣ ΠΑΠΠΑΣ:** Τελειώνουμε, δηλαδή.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Μπορείτε να έχετε τον λόγο όποτε θέλετε.

**ΧΡΗΣΤΟΣ ΠΑΠΠΑΣ:** Εισαγωγικά ήθελα να κάνω κάποιες παρατηρήσεις, οι οποίες, όμως, δεν έχουν να κάνουν μόνο με τη διαδικασία, αλλά και με την ουσία της επιτροπής.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Στις επόμενες συνεδριάσεις θα τα πούμε, κύριε Παππά. Σήμερα συζητάμε μόνο για τη διαδικασία.

**ΧΡΗΣΤΟΣ ΠΑΠΠΑΣ:** Εισαγωγικά ήθελα να πω κάποια πράγματα. Θα τα πούμε την Πέμπτη και θα είναι και μία εικόνα της στάσης που θα ακολουθήσει το λαϊκό εθνικιστικό κίνημα στις εργασίες αυτής της επιτροπής.

**ΜΑΥΡΟΥΔΗΣ ΒΟΡΙΔΗΣ:** Κύριε Πρόεδρε, μου επιτρέπετε; Έχετε δώσει τον λόγο σε κάποιον άλλο;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Η κ. Χριστοδουλοπούλου έχει τον λόγο.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Νομίζω ότι, για να διευκολύνουμε λίγο το πώς θα χωριστεί σε ενότητες η συζήτησή μας, θα ήταν ίσως καλό να ξεκινούσαμε με τα «Κοινωνικά Δικαιώματα», που είναι στις προτάσεις και των δύο κομμάτων. Δηλαδή αναφέρει η Νέα Δημοκρατία με το 25 για ελάχιστο εγγυημένο εισόδημα και η πρόταση του ΣΥΡΙΖΑ με το 21 και το 22 αναφέρεται στα εργασιακά ζητήματα, που είναι το ίδιο, χωρίς επικεφαλίδα.

Επίσης, μπορούμε στα «Κοινωνικά Δικαιώματα» να βάλουμε το άρθρο 16, που είναι το δικαίωμα στην παιδεία, και να βάλουμε, παρ’ όλο που είναι νεότερης γενιάς, και το 24, που είναι για το περιβάλλον. Υπάρχει και σ’ αυτή τη λογική, αν ξεκινήσουμε μ’ αυτή τη θεματική ενότητα, και μια οικονομία, γιατί υπάρχουν άρθρα που ζητάνε και τα δυο κόμματα να αναθεωρηθούν και υπάρχουν και άρθρα στα οποία δεν υπάρχει πρόταση. Άρα άλλο είναι να κάνεις αντίκρουση πρότασης κι άλλο προσθήκη - αντίκρουση, όπως λέμε εμείς οι νομικοί.

Με αυτή την έννοια, και λόγω πολιτικής συγκυρίας που το θέμα της Εκκλησίας έχει ανέβει πάρα πολύ με τη συμφωνία που έγινε με τον Αρχιεπίσκοπο και τον Πρωθυπουργό και έχουν γενικώς ανάψει λίγο τα αίματα και επειδή υπάρχει πάντα ο πειρασμός της δημοσιότητας, αν το επιλέξουμε ως πρώτο για να ξεκινήσουμε, φοβάμαι μήπως οδηγήσει σε μια θεατρική αντιπαράθεση και δεν μπούμε στη σοβαρότητα του θέματος και στην ουσία του με έναν τρόπο που να βοηθάει συγκλίσεις ή συστηματοποίηση των διαφωνιών ή οτιδήποτε άλλο.

Θα έλεγα, λοιπόν, να υπάρχουν πάντα στην ενότητα κάποια που τα προτείνουν και οι δύο και κάποια που τα προτείνει ένας, όπως εδώ στην πρόταση που κάνω, το άρθρο 16, που το προτείνει μόνο η Νέα Δημοκρατία, αλλά ξέρουμε ότι αποτελεί και θέση και άλλων κομμάτων. Έτσι θα διευκολύνουμε καλύτερα την οργάνωση της συζήτησης.

Αυτά δε στα οποία περίπου συμπίπτουμε, όπως είναι –ας ελπίσουμε– τα κοινωνικά δικαιώματα, και επειδή στο όνομα της κοινωνίας γίνονται οι συνταγματικές Αναθεωρήσεις, θα έλεγα κι ότι επί του συμβολικού ίσως μας διευκόλυνε καλύτερα.

Ευχαριστώ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Ο κ. Δουζίνας έχει ζητήσει τον λόγο.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Έχω καλυφθεί στο μεγαλύτερο μέρος από την κ. Χριστοδουλοπούλου και συμφωνώ απολύτως μαζί της.

Νομίζω ότι μπορούμε να συγκεράσουμε τις δυο απόψεις που ακούστηκαν εκ μέρους υμών, κύριε Πρόεδρε, και του κ. Τασούλα από τη μια πλευρά, με θεματικές ενότητες οι οποίες πιθανόν να ακολουθούν και τα μέρη του Συντάγματος, και αυτό που είπε ο κ. Κατρούγκαλος. Δηλαδή, να κοιτάξουμε να φτιάξουμε αυτές τις θεματικές ενότητες και πιθανόν να τις συμφωνήσουμε απολύτως την επόμενη φορά, πιθανόν με εξαίρεση την πρώτη, αν στην επόμενη συνεδρίαση ξεκινήσουμε την ουσιαστική συζήτηση. Να βρούμε σε κάθε ένα απ’ αυτά τα θεματικά μέρη εκείνα τα άρθρα στα οποία είναι δυνατόν να υπάρχουν συναινέσεις, να ξεκινάμε απ’ αυτά και μετά να προχωράμε εκεί που υπάρχουν διαφωνίες. Αυτή νομίζω ότι είναι μια γενική περιγραφή της απόψεως του κ. Τασούλα, του κυρίου Προέδρου και του κ. Κατρούγκαλου.

Θα ήθελα όμως να προσθέσω κάτι όσον αφορά αυτά που είπε ο αγαπητός κ. Τασούλας, σε σχέση με την πυκνότητα των συνεδριάσεων και τον χρόνο διαρκείας εκάστης. Δεν νομίζω ότι είναι δυνατόν να μειώσουμε τις συνεδριάσεις πολύ από αυτό το οποίο πρότεινε ο κύριος Πρόεδρος, διότι διαφορετικά θα καταλήξουμε στις 15 Ιανουαρίου και θα ζητάμε έναν-δυο μήνες ακόμα. Νομίζω, δηλαδή, ότι πρέπει κατ’ αρχάς να δεσμευθούμε στον αριθμό των συνεδριάσεων και, ανάλογα με τις θεματικές ομάδες τις οποίες θα οργανώσουμε, να αποφασίσουμε τι θα συζητηθεί σε καθεμία. Αν τώρα υπάρξει ένα θέμα, όπως είπατε εσείς, για το άρθρο 16 και δεν αρκεί μία συνεδρίαση, να το δούμε τότε. Όμως νομίζω ότι πρέπει να κάνουμε έναν προγραμματισμό από την αρχή. Διαφορετικά είναι δυνατόν, παραδείγματος χάριν, για το άρθρο 16 η κ. Κεραμέως κι εγώ να κάνουμε πραγματικά πολύ μεγάλη συζήτηση και να κρατήσει πολύ καιρό ή ο κ. Βενιζέλος ή ο κ. Κατρούγκαλος και οι άλλοι πανεπιστημιακοί.

Επομένως νομίζω ότι θα πρέπει για την οικονομία της συζήτησης να κάνουμε έναν αρχικό προγραμματισμό με την πυκνότητα των συνεδριάσεων. Πιθανόν να μπορέσουμε να έχουμε την εβδομαδιαία κατανομή των συνεδριάσεων με τέτοιον τρόπο, ώστε να υπάρχει αρκετός καιρός μεταξύ δυο συνεδριάσεων, για να μπορούμε να προετοιμαστούμε, να διαβάζουμε τη βιβλιογραφία κ.λπ.. Οπότε, αν είναι τρεις, να είναι απλωμένες μέσα στην εβδομάδα ή, αν είναι δυο, να είναι μακρύτερες και να είναι στην αρχή και προς το τέλος της εβδομάδας. Όμως να υπάρχει ένας προγραμματισμός από την αρχή, γιατί διαφορετικά ξεκινάμε ένα ταξίδι το οποίο είναι δυνατόν να μην μπορεί να τελειώσει.

**ΕΥΑΓΓΕΛΟΣ ΒΕΝΙΖΕΛΟΣ:** Κύριε Πρόεδρε, μπορώ να πω κάτι, αν μου επιτρέπετε, επειδή θα φύγω;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ορίστε, κύριε συνάδελφε, έχετε τον λόγο.

**ΕΥΑΓΓΕΛΟΣ ΒΕΝΙΖΕΛΟΣ:** Ας πάρουμε τα πρακτικά της Επιτροπής Αναθεώρησης του 2001, να δείτε στο Προεδρείο πώς κατανεμήθηκαν οι θεματικές ενότητες. Όταν δίνουμε σε έναν συνάδελφο επτά λεπτά ή δέκα λεπτά να μιλήσει, δεν μπορεί να μιλάει για ετερόκλητα θέματα. Δεν μπορεί ένας Βουλευτής σε δέκα λεπτά να μιλήσει για τα κοινωνικά δικαιώματα, για το περιβάλλον, για το άρθρο 16 και για την αξία του ανθρώπου. Άρα χάνει τη σοβαρότητά της η διαδικασία, γι’ αυτό έκανα την πρόταση που έκανα στην αρχή, την οποία δεν χρειάζεται να υπενθυμίσω.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

**ΕΥΑΓΓΕΛΟΣ ΒΕΝΙΖΕΛΟΣ:** Λάβετε υπ’ όψιν τις δυνατότητες που έχουν οι Βουλευτές να πραγματεύονται μια ποικιλία θεμάτων σε ελάχιστα λεπτά, όταν μιλάμε για την Αναθεώρηση του Συντάγματος. Ενώ εάν κάποιος έχει δέκα λεπτά να μιλήσει για το άρθρο 16 ή δέκα λεπτά για το άρθρο 24, κάτι θα πει, εν πάση περιπτώσει, θα έχει μια δομή η σκέψη του.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Έχουν ζητήσει τον λόγο ο κ. Βορίδης κι ο κ. Τζαβάρας.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Κύριε Πρόεδρε, αυτά θα τα κάνουν οι εισηγητές. Δεν χρειάζεται όλα τα μέλη της επιτροπής να εξαντλούν όλα τα θέματα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Κύριε Βορίδη, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ:** Πάντως θα μου επιτρέψετε, κύριε Πρόεδρε, να επισημάνω ότι με το «καλημέρα» βρισκόμαστε μπροστά στη δυσκολία της βασικής επιλογής που έχει κάνει η κυβερνητική πλειοψηφία, με το να ορίσει έναν πάρα πολύ περιορισμένο χρόνο για τη συζήτηση αυτή.

Έρχομαι τώρα και λέω το εξής. Πρώτον, θεματικές ενότητες. Αυτό τισημαίνει; Εγώ δεν έχω καμμία αντίρρηση, μεθοδολογικά προφανώς, στο να υπάρχουν θεματικές ενότητες και έχει και μια λογική εσωτερική αυτό, την οποία σε μεγάλο βαθμό αποτυπώνει το ίδιο το Σύνταγμα.

Λέω, όμως, ότι στη συζήτηση εμείς έχουμε καταθέσει μια πρόταση που είναι μια πρόταση εκτεταμένης συνταγματικής Αναθεώρησης. Άρα περιλαμβάνει πολλά άρθρα. Ωραία. Ερώτηση: Θα είναι, λοιπόν, επτά λεπτά προκειμένου να αναπτύξει ο εισηγητής μας -λέω εγώ- σε μια ενότητα επτά, οκτώ, εννιά άρθρα; Και αυτό είναι συζήτηση για τη συνταγματική Αναθεώρηση;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Όχι, βέβαια.

**ΜΑΥΡΟΥΔΗΣ ΒΟΡΙΔΗΣ:** Όχι, βέβαια.

Άρα επανέρχομαι σε αυτό που είπε ο εισηγητής μας κ. Τασούλας, που λέει ότι αυτό που θα καθορίσει τελικώς τον χρόνο της συζήτησης είναι η αντικειμενική διάθεση και έκταση, προκειμένου να συζητηθεί το κάθε άρθρο με τον τρόπο που πρέπει, στον χρόνο που πρέπει.

Εγώ καταλαβαίνω ότι άλλα άρθρα δεν είναι τόσο έντονα ή τόσο βαριά ή τόσο φορτισμένα ιδεολογικά και μπορεί να έχουν έναν πιο τεχνικό χαρακτήρα, αλλά και αυτά έχουν το ενδιαφέρον τους και αυτά πρέπει να συζητηθούν. Σύνταγμα είναι.

Άρα με ποιον τρόπο θα καθοριστεί η έκταση, εάν δεν αφήσουμε τη συζήτηση να πάρει την πραγματική της ροή; Η συζήτηση, παραδείγματος χάριν, για το άρθρο 3 μπορεί από μόνη της να απορροφήσει μεγάλο τμήμα της συνεδρίασης, γιατί έχει έντονα, βαριά, ιδεολογικά και πολιτικά χαρακτηριστικά. Άλλες συζητήσεις μπορεί να είναι πιο τεχνικές και να τελειώσουν πιο γρήγορα ή να μην έχουν τόσο μεγάλο θέμα.

Αυτό αν το περιορίσουμε με αυτή την οργάνωση που έχουμε κάνει τώρα, που προτείνετε, στην πραγματικότητα υπάρχει ο κίνδυνος ή να μην τελειώνουμε ή να τραβάμε μια συνεδρίαση, γιατί την έχουμε προγραμματίσει να τραβήξει, ενώ μπορεί και να μην έχει τόσο «ζουμί», ή να επισπεύδουμε μια συζήτηση, την ώρα που θα υπάρχει ανάγκη για μεγάλη συζήτηση.

Επιτρέψτε μου να ξεκαθαρίσω κάτι, γιατί κάτι ακούστηκε για τις υποεπιτροπές. Ναι μεν προβλέπεται η δυνατότητα υπάρξεως υποεπιτροπών, αλλά αυτό γίνεται για να μην αδικείται το περιεχόμενο της συζήτησης. Εμείς δεν είμαστε υπέρ των υποεπιτροπών, εμείς λέμε να γίνεται η συζήτηση εδώ, αλλά όχι επειδή δεν κάνουμε υποεπιτροπές, να καταλήξει αυτό να αντιβαίνει εις βάρος της συζήτησης. Αυτό, λοιπόν, είναι το πρώτο.

Δεύτερον, η πυκνότητα των συνεδριάσεων. Ενδεχομένως η κυβερνητική πλειοψηφία να έχει μια άνεση στο ζήτημα αυτό, γιατί απαρτίζεται από περισσότερους Βουλευτές. Δεν το λέω για κανέναν άλλον λόγο, μόνο για το θέμα του αριθμού. Να ξέρετε ότι μας επιβαρύνει εμάς πάρα πολύ το ζήτημα. Οι περισσότεροι από εμάς είμαστε εμπλεκόμενοι σε διάφορα πράγματα, σε διάφορες κοινοβουλευτικές δραστηριότητες. Θα έχουμε πρόβλημα στην παρακολούθηση. Εγώ νομίζω να πάμε στις δύο συνεδριάσεις.

Και το άλλο το οποίο θα ήθελα, επίσης, να σας πω είναι ότι είναι σημαντικό για τον προγραμματισμό να ξέρουμε περίπου μια ώρα λήξης. Δηλαδή, να ξέρουμε αν μία συνεδρίαση θα κρατάει πέντε ώρες, επτά ώρες, τέσσερις ώρες. Έχει μία σημασία για την οργάνωση της δουλειάς των Βουλευτών, ειδικά όταν βρίσκονται σε πίεση. Άρα εγώ θα παρακαλούσα και αυτό να ληφθεί υπ’ όψιν, δηλαδή ότι κάπως πρέπει και αυτό να μπαίνει μέσα στην κουβέντα.

Άρα, επιτρέψτε μου, θεωρώ ότι, ναι μεν, για τις θεματικές ενότητες, ας συνεννοηθεί το Προεδρείο. Δεν νομίζω ότι θα έχουμε αντίρρηση σε αυτό. Εκείνο, όμως, που είναι κρίσιμο είναι ότι πρέπει να υπάρχει άνετος χρόνος, σύμφωνα με τη ροή της συζήτησης και όχι να μπαίνουμε στη λογική ότι θα συζητούνται τα άρθρα σε επτά λεπτά από εισηγητές και θα τελειώνει η υπόθεση μετά.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Τον λόγο έχει ο κ. Τζαβάρας, μετά ο κ. Παπαθεοδώρου και θα κλείσουμε για σήμερα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Νομίζω, κύριε Πρόεδρε, ότι, μετά την πληθωρική αναφορά και φιλολογία σχετικά με τα ζητήματα που έχουν τεθεί ως διαδικασία, αυτό που μένει να πω εγώ είναι ότι ήδη οι ομαδοποιήσεις των άρθρων και οι προτεραιοποιήσεις που γίνονται από κάθε πλευρά δείχνουν και κάποια, αν θέλετε, διάθεση να υπάρξει μια ιδεολογική σημασιοδότηση σε όλη αυτή τη διαδικασία. Για αυτό, λοιπόν -επειδή κι εγώ θα ακολουθήσω αυτή την πολύ όμορφη λέξη, την οποία την έχετε βάλει εις το λεξιλόγιο το πολιτικό των ημερών που περνάμε-, ας ακολουθήσουμε και μια ουδετερότητα, με την αποδοχή της πρότασης του κ. Τασούλα, ο οποίος είπε να συζητηθούν ένα-ένα τα άρθρα, όπως ακριβώς υπάρχουν στο Σύνταγμα, ξεκινώντας από τα άρθρα 2 και 3 και πηγαίνοντας προς το τέλος. Νομίζω ότι αυτή είναι μία πάρα πολύ σωστή, ρεαλιστική, αντιμετώπιση των προβλημάτων. Γιατί, διαφορετικά, θα βρεθούμε όλοι στη δυσάρεστη θέση, εκ των προτέρων, ενώ αποδεχόμαστε την πολύ μεγάλη σημασία που έχει το συναινετικό κλίμα στις εργασίες της επιτροπής, να φτάσουμε στο σημείο, ανάλογα με την ιδεολογική σημασία που δίνει καθένας σε κάθε άρθρο, να έχουμε και μια διακύμανση, που ουσιαστικά θα υπονομεύσει αυτό το συναινετικό κλίμα.

Δηλαδή, για να γίνω και πιο σαφής, θα αρχίσουμε, για παράδειγμα, να μιλάμε για τον νεοφιλελευθερισμό, του οποίου μόνο το φάντασμα υπάρχει σε αυτή την αίθουσα; Γιατί δεν νομίζω να υπάρχει κανένα κόμμα που να έχει ως ιδεολογία τον νεοφιλελευθερισμό. Άλλωστε, ο κ. Κατρούγκαλος γνωρίζει, ως καθηγητής του Συνταγματικού Δικαίου, ότι τουλάχιστον μέχρι τη δεκαετία του 1960 και του 1970 και του 1980 ο νεοφιλελευθερισμός δεν σήμαινε τίποτα.

**ΚΩΝΣΤΑΝΤΙΝΟΣ ΔΟΥΖΙΝΑΣ:** Υπήρχε και ο ορντοφιλελευθερισμός. Θα τον έχετε ακούσει, κύριε Τζαβάρα.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αφήστε με να τα πω. Μπορεί να συμφωνήσουμε.

**ΘΕΟΧΑΡΗΣ (ΧΑΡΗΣ) ΘΕΟΧΑΡΗΣ:** Είναι γερμανικός αυτός ο όρος.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Έτσι.

Ο όρος, λοιπόν, νεοφιλελευθερισμός έχει μία ευρωπαϊκή εκδοχή, που διατυπώθηκε, καλλιεργήθηκε συστηματικά και σήμαινε την κοινωνική ιδεολογία, την ελευθερία την κοινωνική της αγοράς, που το κράτος παρεμβαίνει ρυθμιστικά, και ουσιαστικά ταυτιζόταν με τη σοσιαλδημοκρατία. Έχουμε στην Αμερική το κίνημα που το εξέφρασε ο Μπιλ Κλίντον και ο Αλ Γκορ. Έχουμε το περιοδικό, που ήταν ο πυρήνας όλων αυτών των σημασιών των κοινωνικών και των πολιτικών που καλλιεργούνταν συστηματικά, το «The New Republic».

Όλα αυτά δεν είναι θέματα για τα οποία θα πρέπει κάθε φορά…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Τζαβάρα, ξεφύγαμε από τη διαδικασία, όμως.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Όχι, έχει σημασία. Γιατί και στην πρότασή σας, κύριε Πρόεδρε, μιλάτε για τον νεοφιλελευθερισμό. Εάν ήρθαμε εδώ, λοιπόν, να κάνουμε μία διαδικασία…

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Επί της ουσίας θα τα συζητήσουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** …για να ξορκίσουμε τον νεοφιλελευθερισμό, δεν χρειάζεται να δαπανήσουμε τόσο πολύ μεγάλο μέρος των λόγων μας, γιατί δεν υπάρχει καμμία ανάγκη.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Όχι, δεν είναι ώρα τώρα να τα συζητήσουμε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Εγώ, λοιπόν, λέω να πάρουμε τα άρθρα ένα-ένα, έτσι ακριβώς όπως είναι διατεταγμένα στο Σύνταγμα, ξεκινώντας από τα άρθρα 2 και 3 και από εκεί και πέρα, ανάλογα και με τις συνεδριάσεις, να δούμε και πόσο πολύ θα είμαστε σε θέση ο καθένας, ανάλογα βέβαια και με τη συναίσθηση της ευθύνης για την οικονομία του χρόνου, να φτάσουμε σε μία σύνθεση.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Κύριε Παπαθεοδώρου, έχετε τον λόγο.

**ΘΕΟΔΩΡΟΣ ΠΑΠΑΘΕΟΔΩΡΟΥ:** Κύριε Πρόεδρε, θα είμαι επιγραμματικός.

Νομίζω ότι είναι προφανές πλέον ότι, πέρα από την ένταση εργασίας που προτείνεται για τις πρώτες δύο ή τρεις εβδομάδες, από εκεί και πέρα καθίσταται προφανές ότι θα πρέπει να ζητηθεί από τώρα παράταση των εργασιών της επιτροπής.

Είτε με την ομαδοποίηση, για την οποία συμφωνώ και εγώ, σε συναφείς περιοχές, οι οποίες αφορούν έννοιες που μπορούν να αναλυθούν από τους Βουλευτές, ή με το να γίνει μια ουσιαστική συζήτηση για τα υπό αναθεώρηση άρθρα είτε με την άλλη πρόταση, την κατ’ άρθρον, που βέβαια οδηγεί σε μία πολύ μεγαλύτερη διάρκεια των εργασιών. Σε κάθε περίπτωση, πάντως, δεν μπορεί από τώρα να γίνει σεβαστή η καταληκτική ημερομηνία την οποία έχουμε στις εργασίες που ξεκινήσαμε σήμερα.

Προτείνω, λοιπόν, από τώρα, κύριε Πρόεδρε, και είναι σημαντικό, να ζητήσουμε την παράταση των εργασιών, διότι είναι προφανές ότι δεν θα μπορέσουμε να ολοκληρώσουμε, είτε με το ένα σύστημα είτε με το άλλο. Και βεβαίως μια ουσιαστική αναθεωρητική διαδικασία δεν μπορεί να καταλήγει σε ολιγόλεπτες τοποθετήσεις για τόσο σοβαρά θέματα. Προτείνω αυτό να το συζητήσουμε και να καταλήξουμε την επόμενη φορά.

Όσο για τις θεματικές ενότητες, νομίζω ότι μπορούμε να βρούμε έναν κοινό τόπο μεταξύ των διαφορετικών προτάσεων. Νομίζω ότι και ο κ. Βενιζέλος είχε περιγράψει μεγάλους κύκλους με ομοειδή άρθρα, σε σχέση με τη συζήτηση που θα κάνουμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Ευχαριστώ.

Είχαμε πει σήμερα να θέσουμε τα θέματα και να αποφανθούμε στην επόμενή μας συνεδρίαση.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Κύριε Πρόεδρε, ζητώ τον λόγο.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Έχετε τον λόγο.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Η Ολομέλεια έχει αποφασίσει.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Αυτό είναι δεδομένο.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Δεν θα ξανακάνουμε τη συζήτηση εδώ για το πόση διάρκεια θα έχει και «να έχουμε άνεση και να μην έχουμε». Αυτό ψηφίστηκε με μία λογική ότι θα φτάσουμε στην προεκλογική περίοδο, εάν το τραβήξουμε.

Όσο για το ότι έβαλε πενήντα επτά άρθρα η Νέα Δημοκρατία, ελπίζουμε να δούμε και τη διατύπωση, γιατί όλα είναι τίτλοι. Δηλαδή, τι θα συζητήσουμε; Λέει «Δικαιώματα Κοινοβουλευτικής Μειοψηφίας» και τίποτα από κάτω. «Αναπλήρωση Προέδρου» και τίποτε από κάτω. Τι είναι αυτά; Θα συζητήσουμε το Σύνταγμα άρθρο-άρθρο σε κενό αέρος;

Φτιάξτε την πρότασή σας, να δούμε και συγκεκριμένα τι θα γίνει.

**ΜΑΥΡΟΥΔΗΣ ΒΟΡΙΔΗΣ:** Η πρόταση είναι πληρέστατη. Αναθεωρητέα άρθρα αποφασίζουμε τώρα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Τον λόγο έχει ο Αντιπρόεδρος κ. Τραγάκης.

**ΙΩΑΝΝΗΣ ΤΡΑΓΑΚΗΣ:** Μου επιτρέπετε να κάνω μια παρατήρηση, παρακαλώ πάρα πολύ;

Κατ’ αρχάς το αν θα ζητήσουμε παράταση είναι θέμα της επιτροπής. Η Ολομέλεια αποφάσισε για μια συγκεκριμένη χρονική περίοδο και η επιτροπή μπορεί να ζητήσει ανά πάσα στιγμή παράταση.

Δεύτερον, ως προς το θέμα των υποεπιτροπών που ετέθη, οι υποεπιτροπές, όπως προβλέπεται από το άρθρο 34, αναφέρονται σε Υπουργεία, δηλαδή αναφέρονται σε νομοσχέδια, και μπορεί ανά Υπουργεία να γίνουν υποεπιτροπές. Στο Σύνταγμα, όσο έχω συμμετάσχει εγώ, δεν είχαν ποτέ δημιουργηθεί υποεπιτροπές. Άρα δεν προβλέπεται η λειτουργία υποεπιτροπών.

Εκείνο το οποίο θα ήθελα επίσης να τονίσω κλείνοντας είναι ότι, από τη στιγμή που έχουμε τις θεματικές αυτές ενότητες, όπως προβλέπονται ακριβώς από το Σύνταγμα, δεν μας εμποδίζει τίποτα να ξεκινήσουμε από την πρώτη θεματική ενότητα, που έχει το άρθρο 2, που έχει προτείνει η Νέα Δημοκρατία, και το άρθρο 3, δηλαδή το θρησκευτικό θέμα.

Κλείνοντας, όμως, θα ήθελα να πω επίσης και να τονίσω ότι εμείς είμαστε η προτείνουσα αρχή, είμαστε η προτείνουσα επιτροπή. Δεν είμαστε η αποφασίζουσα επιτροπή. Επομένως εμείς προτείνουμε άρθρα, δεν προτείνουμε διατάξεις, όπως ζητήθηκε προηγουμένως.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Εμείς έχουμε άλλη άποψη.

**ΙΩΑΝΝΗΣ ΤΡΑΓΑΚΗΣ:** Οι διατάξεις διαμορφώνονται κατά τη διάρκεια της αναθεωρητικής Βουλής και μόνο τότε.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Στο άρθρο 16 γιατί βάλατε το περιεχόμενο;

**ΙΩΑΝΝΗΣ ΤΡΑΓΑΚΗΣ:** Δεν είναι περιεχόμενο. Περίγραμμα είναι και εκεί.

**ΑΝΑΣΤΑΣΙΑ ΧΡΙΣΤΟΔΟΥΛΟΠΟΥΛΟΥ:** Αφήστε τώρα, κύριε Τραγάκη, καταλαβαίνουμε. Είπατε «Ιδιωτικά με ανεξάρτητη αρχή». Μπορούσατε να βάλετε και εκεί τίτλο. Άρα υπάρχει σκοπιμότητα.

**ΙΩΑΝΝΗΣ ΤΡΑΓΑΚΗΣ:** Μη με διακόπτετε.

Επαναλαμβάνω ότι εμείς έχουμε τις προτάσεις μας, οι οποίες είναι για τα άρθρα και δεν μπορεί να κρίνετε εσείς, παρακαλώ πάρα πολύ, εάν εμείς προτείνουμε για πενήντα επτά άρθρα ή για οσαδήποτε άλλα.

Θα σας θυμίσω ότι και στη συνταγματική Αναθεώρηση του 2004 η Νέα Δημοκρατία είχε προτείνει σαράντα επτά άρθρα. Στην Αναθεώρηση του 2005, στην επιτροπή, στην οποία ήμουν εγώ Πρόεδρος, είχε προτείνει, επίσης, σαράντα πέντε άρθρα. Στην Αναθεώρηση του 2001, η οποία ήταν μια λεπτομερειακή, πραγματικά, Αναθεώρηση, είχαν συζητηθεί στην Αναθεωρητική Βουλή, όχι στην προτείνουσα, εξήντα δύο άρθρα.

Σας ευχαριστώ πολύ.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κι εγώ σας ευχαριστώ.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, μπορώ να έχω τον λόγο;

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Κύριε Κατρούγκαλε, έχετε τον λόγο.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Κύριε Πρόεδρε, δεν θα θέσω νέα θέματα και σας ευχαριστώ που μου δίνετε τον λόγο, ενώ είχαμε πει να συνοψίσετε εσείς. Δεν είναι από έλλειψη σεβασμού στο πρόσωπό σας.

Κύριοι συνάδελφοι, πρέπει να υπάρχει επαρκής χρόνος για τη συζήτηση. Αυτό είναι σαφές. Σχετικά με τα όρια τα οποία έχουν τεθεί από την Ολομέλεια, να δούμε πώς θα προχωρήσει η συζήτηση. Όμως, από εκεί και μετά, όσον αφορά ορισμένες από τις απόψεις που τέθηκαν, ενώ έχουν λογική -αντιλαμβάνομαι το υπέρογκο βάρος που έχουν οι Βουλευτές που συμμετέχουν σε πολλές επιτροπές-, μη ζητούμε και αντιφατικά πράγματα. Δηλαδή, νομίζω ότι η λογική των συνεδριάσεων θα είναι -για να μιλήσουν όσο το δυνατόν περισσότεροι με περισσότερο χρόνο- να μην υπάρχει προδιαγεγραμμένος χρόνος λήξης. Να προσπαθούμε να εξαντλήσουμε τα θέματα στην ουσία, όσο και αν αυτό αποβεί τελικά εξαντλητικό για εμάς, γιατί πρέπει να τιμήσουμε αυτό που όλοι συμφωνήσαμε, ότι είναι ιστορική στιγμή.

Ως προς τα άρθρα τα οποία προτείνετε, είναι δικαίωμά σας προφανώς. Όμως, νομίζω –και το λέω αυτό καλοπροαίρετα, για να μην τεθεί με αντιπαραθετικό τρόπο σε επόμενη συνεδρίαση- ότι είναι σαφές πως το άρθρο 110 μιλάει για διατάξεις. Άρα δεν αρκούν άρθρα. Θα πρέπει να εξειδικεύσετε.

**ΚΩΝΣΤΑΝΤΙΝΟΣ ΤΖΑΒΑΡΑΣ:** Αυτό λύνεται. Ως προς αυτό συμφωνούμε.

**ΓΕΩΡΓΙΟΣ ΚΑΤΡΟΥΓΚΑΛΟΣ:** Αυτό λέω, να λυθεί, για να μην το έχουμε σαν αντιπαραθετικό θέμα. Από εκεί και μετά, να εξουσιοδοτήσουμε το Προεδρείο, ώστε με αυτό το πνεύμα συναίνεσης, που φάνηκε να υπάρχει από όλες τις πλευρές της αίθουσας, να προχωρήσουμε.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Στο σημείο αυτό λύεται η συνεδρίαση και θα συνεχίσουμε την Πέμπτη στις 11:00΄. Παρακαλώ τα κόμματα και τις Κοινοβουλευτικές Ομάδες να έχουν γραπτές πλέον προτάσεις και για τις θεματικές ενότητες και για τους εισηγητές.

Να διευκρινίσω ότι ακολουθούμε τα ισχύοντα και για τον προϋπολογισμό, δηλαδή τα κόμματα τα οποία έχουν πάνω από ένα μέλος στην επιτροπή αυτή, θα πρέπει να μας ορίσουν και τον γενικό τους εισηγητή και τον ειδικό εισηγητή κατά θέμα. Βεβαίως, όποιο κόμμα έχει μόνο έναν εκπρόσωπο εδώ, δεν έχει αυτό το έργο.

Παρακαλώ, λοιπόν, οι προτάσεις αυτές να υποβληθούν γραπτώς, να τις έχουμε την Πέμπτη, για να ολοκληρώσουμε τα θέματα της διαδικασίας. Επίσης, να σας αναφέρω ότι η συνεδρίασή μας θα γίνει στην Αίθουσα 223.

Σχετικά με μια τελευταία απόφαση, αν συμφωνείτε όλοι: Συνεργάτες μας, εφόσον βρισκόμαστε στην αίθουσα της Γερουσίας, που υπάρχει άνεση χώρου, να μπορούν να παρακολουθούν, ώστε να βοηθούν στην προετοιμασία της εργασίας μας.

Κυρίες και κύριοι συνάδελφοι, συμφωνείτε;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ (Πρόεδρος της Επιτροπής):** Η επιτροπή συνεφώνησε ομοφώνως.

Κατά τα λοιπά, να είμαστε έτοιμοι την επόμενη φορά για τα διαδικαστικά θέματα και, αν υπάρχουν τα ονόματα των εισηγητών, και των γενικών και των ειδικών, θα μπορέσουμε να προχωρήσουμε και στη συζήτηση επί της ουσίας.

Κυρίες και κύριοι συνάδελφοι, στο σημείο αυτό λύεται η συνεδρίαση.

Ώρα λήξης: 18.13΄

 **Ο ΠΡΟΕΔΡΟΣ Ο ΓΡΑΜΜΑΤΕΑΣ**

**ΝΙΚΟΛΑΟΣ ΠΑΡΑΣΚΕΥΟΠΟΥΛΟΣ ΘΕΟΔΩΡΟΣ ΠΑΠΑΘΕΟΔΩΡΟΥ**